[Innocentius Episcopus servus servorum Dei, dilecto filio Priori de Norhantona Lincolniensis Diœcesis salutem et Apostolicam benedictionem. Dilecto filio Abbati Cluniacensi, petente à Priore et Conventu Prioratus Leuvensis Cluniacensis Ordinis eidem Monasterio immediatè subjecti, coram dilecto filio nostro .... tituli sancti Laurentii in Lucina presbytero Cardinali partibus à nobis auditore concesso, de quatuor annis præteritis decimam omnium Proventuum et Reddituum Prioratus ejusdem, sibi ab Apostolica Sede concessam, quia libello porrecto, lite legitimè contestata confessionibus factis, et juramento calumniæ ac de veritate discenda per Procuratores partium præstito, ipsoque Procuratore dictorum Prioris et Conventus confesso in judicio dictum Prioratum eidem Monasterio immediatè subjectum et Ordinis ejusdem existere, ipsosque Priorem et Conventum ad solutionem petitæ decimæ teneri: de valore portarum Proventuum liquere non potuit, discretioni tuæ per Apostolica scripta mandamus, quatinus dictos Priorem et Conventum ex parte nostra pro tempore citare procures, ut infra duos menses post citationem tuam, per Procuratorem idoneum cum pleno mandato jurandi in animabus eorum, de valore ipsorum Proventuum, coram ipso compareant justam dante domino sententiam recepturi. Quod autem inde feceris nobis infra eumdem terminum tuis litteris continentibus tenorem præsentium studeas intimare. Datum Lugduni. XVI. Kalendas Januarii. Pontificatus nostri anno VII.]